Karel Combrinck: Het ons regtig 'n grondwet? – praag.co.za
Karel Combrinck: Het ons regtig 'n grondwet?
Dit kan moontlik nut hê om by die kern van die saak te probeer uitkom. Die kern van die saak is geleë in die grondwet van Suid-Afrika. ('n Interessante woordverskynsel is dat die ANC nou 'n nuwe grondwet wil opstel wat juis betrekking het op die onteiening van grond.)
Die eerste belangrike punt wat gemaak moet word is dat 'n grondwet nie bedoel is as 'n middel om die vraatsug en magswellus van die meerheid te bevredig nie, maar inteendeel om die regte en belange van minderhede te beskerm. Die argument oor wat in die verlede mag gebeur het, is geen regverdiging vir magsmisbuik nie en hou net nie water in 'n land wat hom daarop roem dat hy nou 'n "nuwe Suid-Afrika" is nie.
Afdeling 9 van die grondwet bevat die volgende deurslaggewende bepalings betreffende diskriminasie in artikel 9:
(4)Geen persoon mag regstreeks of onregstreeks onbillik teen iemand diskrimineer op een of meer gronde ingevolge subartikel (3) nie. Nasionale wetgewing moet verorden word om onbillike diskriminasie te voorkom of te belet.
Dit is duidelik dat ons regte en vryhede as geheel in hierdie subartikels saamgevat word. Indien hierdie beginsels verontagsaam word, dan het bv ons as blankes net geen regte hoegenaamd in Suid-Afrika nie. Nou is dit ook so dat die diskriminasie wat op alle lewensgebiede op ons toegpas word juis kragtens hierdie bepalings geskied en spesifiek op grond van die kwalifikasie in subartikel (5): "Diskriminasie op een of meer van die gronde in subartikel (3) vermeld, is onbillik, tensy daar vasgestel word dat die diskriminasie billik is." Inderdaad is dit onduidelik waarom die ANC dit nodig vind om die grondwet te wysig ten einde die onteiening van grond sonder vergoeding moontlik te maak aangesien hulle dit op grond van die kwalifikasie in subartkel (5) reeds kan doen. Miskien is dit om te probeer voorgee dat dit op "demokratiese" wyse gedoen is.
Die hele oogmerk met artikel 9 van die grondwet is om te bepaal dat diskriminasie onbillik is. Hoe kan dit dan ook terselfdertyd billik wees? Dit is duidelik weersprekend en onsinnig en bots reëlreg met die grondbeginsel van die reg dat landsburgers duidelikheid moet hê oor wat hulle regte en verpligtinge is. Die frase "tensy daar vasgestel word dat die diskriminasie billik is" laat 'n reuseskuiwergat in die beginsels wat in die voorafgaande subartikels gestel word, maak die deur oop vir magsmisbruik en arbitrêre maatreëls deur die staat en laat die landsburger dus in die duister oor wat die staat in bepaalde omstandighede as "billike diskriminasie" sal beskou en wat nie. Dit is natuurlik ook so dat in elke regstaat ter wêreld die beginsel erken word van billike vergoeding vir grond wat deur die staat onteien word en dat geen wetgewing deur 'n ANC-meerderheid hierdie beginsel op die duur kan verontagsaam nie.
Die ANC mag op grond van sy getalle-oorwig die politieke mag hê om die grondwet te verander ten einde blanke grond af te neem en sodoende "billike diskriminasie" teen wit boere toe te pas, maar deur dit te doen gaan hy sy politieke en morele aansien wêreldwyd onherroeplike skade aandoen. Dis miskien al troos wat ons uit die situasie kan put.
Skrywer Karel CombrinckGepubliseer op 2 Maart 2018 2 Maart 2018 Kategorieë Karel Combrinck, RubriekeSleutelwoord ANC, billike diskriminasie, diskriminasie, grondonteiening, grondwet